V. Palko, minister vnútra SR: (2004-05-26):
Vývoj bezpečnostnej situácie na jednotlivých úsekoch trestnej činnosti je posudzovaný aj z pohľadu žalovateľnosti páchateľov, čo samo osebe vytvára objektívnejší pohľad na vývoj kriminality a vymožiteľnosť práva. Okrem toho sú v jednotlivých častiach správy zvýraznené realizované ťažiskové opatrenia a kroky rezortu na utlmenie jednotlivých druhov trestnej činnosti. V záverečnej časti správy sú vytýčené prioritné úlohy na rok 2004. Policajný zbor pokračuje v nastúpenom pozitívnom trende v boji s kriminalitou. Ťažiskovými druhmi kriminality naďalej zostávajú trestné činy násilného, ekonomického a majetkového charakteru, ale aj pokračujúce prejavy organizovaného zločinu. Darilo sa eliminovať prejavy recidívy, pričom sa však otvára nový problém prvopáchateľstvo. Toto sa prejavuje hlavne u sociálne slabých a odkázaných skupín obyvateľstva, predovšetkým z radov nezamestnaných a rómskeho etnika. Na tento problém nadväzujú pokračujúci nárast násilia a hrozby násilím za použitia zbrane, prejavy extrémizmu a rasového násilia, predovšetkým u mladej generácie. Na   úseku   násilnej   kriminality  došlo  k  poklesu  takmer   o  9 percent, čo je odrazom prijatých organizačných preventívnych a represívnych opatrení s cieľom utlmiť dlhodobý trend rastu. Z hľadiska spoločenskej nebezpečnosti a následkov sa Policajnému zboru darilo adekvátne reagovať na narastajúce prejavy násilia a extrémizmu v spoločnosti. Výrazný pokrok bol zaznamenaný na úseku boja s domácim násilím. Ako pozitívny trend je možné hodnotiť zdvojnásobenie odhalených škôd spôsobených ekonomickou kriminalitou. Tento trend je potvrdený aj nárastom podaných žalôb. Bolo podaných 4 304 žalôb, čo predstavuje nárast o 493 v porovnaní s predchádzajúcim rokom. Je odrazom dlhodobej práce Policajného zboru pri zhromažďovaní dôkazov o nekorektných vzťahoch v ekonomickom prostredí. Sprievodným znakom ekonomickej kriminality je aj naďalej legalizácia príjmov z trestnej činnosti a prejavy korupcie. Nárast efektívnosti s týmito formami sa darilo riešiť aj za pomoci inštitútu agenta. Výrazný nárast kvality bol zaznamenaný na úseku boja s environmentálnou kriminalitou, predovšetkým s prepojením na majetkovú kriminalitu. Policajnému zboru sa darilo utlmovať pokračujúci nárast majetkovej kriminality. Na dlhodobo kritizovanom úseku boja s krádežami vlámaním a krádežami motorových vozidiel sa darilo utlmovať aktivity vhodnými formami a metódami ochrany majetku občanov. Organizovaná kriminalita bola sprievodným javom všetkých druhov kriminality. Pri eliminovaní skupín organizovaného zločinu sa Policajný zbor orientoval predovšetkým na potieranie ekonomickej, majetkovej a násilnej kriminality, pričom zvýšenú pozornosť venoval aj cezhraničnej kriminalite zameranej na pašovanie ľudí a tovaru. Prínosom pre bezpečnosť štátu bolo zvýšenie efektivity ochrany štátnej hranice, predovšetkým na ukrajinskej hranici. Napriek pozitívnym trendom pri ochrane štátnej hranice je možné očakávať problémy. Tieto vyplývajú z uplatňovania azylového režimu v predchádzajúcich rokoch a stúpajúceho počtu migrantov, ktorí budú na územie nášho štátu vstupovať v budúcnosti ako do cieľovej krajiny. Na druhej strane napriek vynaloženému úsiliu došlo k opätovnému nárastu dopravnej nehodovosti, pričom pretrváva nízka úroveň dopravnej disciplíny, agresívny spôsob jazdy, požívanie alkoholických a iných návykových látok účastníkmi cestnej premávky. V tejto súvislosti je potrebné zdôrazniť, že Policajný zbor prijíma potrebné opatrenia na utlmenie takýchto negatívnych prejavov vodičov a v spojitosti s razantným riešením cestnej dopravnej infraštruktúry na najzaťaženejších cestných ťahoch by malo prispieť k zlepšeniu dopravno-bezpečnostnej situácie v štáte. Policajný zbor na represívne formy práce nadväzoval celým radom preventívnych aktivít. Orientoval ich nielen na verejnosť, ale aj do vlastných radov. V spolupráci s ostatnými rezortmi a organizáciami tretieho sektora sa venoval výchove a vzdelávaniu rizikových skupín občanov s dôrazom na mládež, ženy, drogovo závislé osoby a seniorov, na čo využíval vlastné preventívne projekty a programy. V rámci technickej ochrany pred kriminalitou poskytoval poradenstvo a možnosť pripojenia na strediská centralizovanej ochrany. Pri preventívnom pôsobení do vlastných radov sa Policajný zbor orientoval na stretnutia riadiacich pracovníkov s občanmi, poskytovanie a sprístupňovanie informácií občanom, a tak vytváral tlak občianskej verejnosti na kvalitu práce policajtov. Vážené panie poslankyne, vážení páni poslanci, rozpočtované finančné prostriedky na rok 2003 umožňovali zabezpečovanie len nevyhnutných činností. Podobná situácia je aj v tomto roku. Nie sú vytvorené podmienky na finančné krytie viacerých systémových opatrení v oblasti obmeny, doplnenia a modernizácie materiálno-technického vybavenia útvarov. Komplexne sa neriešilo ani finančné krytie úloh súvisiacich so zabezpečením vnútornej bezpečnosti a verejného poriadku v štáte. Organizačná zmena, ktorá nadobudla účinnosť od 1. januára 2004, sledovala vyriešenie koordinácie postupu justičnej a kriminálnej služby, odčlenenie skráteného vyšetrovania od výkonu hliadkovej a obchôdzkovej činnosti poriadkovej služby a vytvorenie predpokladov na jej budovanie ako polície prvého kontaktu. Okrem toho sledovala zníženie ekonomických nákladov na administratívny aparát Policajného zboru. Uskutočnená reorganizácia je odrazom aj nedostatku finančných prostriedkov pri zabezpečení nových úloh rezortu a Policajného zboru, ktoré vyplývajú z požiadaviek spoločnosti a medzinárodných záväzkov štátu. Vážené panie poslankyne, vážení páni poslanci, tieto otázky sú vysoko aktuálnymi aj teraz z dôvodu prípravy štátneho rozpočtu na rok 2005. Tieto otázky by nemali ostať dlho otvorené už z dôvodu nutnosti vybudovať moderný bezpečnostný aparát, ktorý by mal byť vo všetkých parametroch kompatibilný s bezpečnostnými orgánmi štátov Európskeho spoločenstva. Zdôrazňujem, že nie je možné spochybniť vzájomnú súvislosť medzi množstvom a kvalitou finančných, materiálno-technických prostriedkov vyčlenených na činnosť Policajného zboru a úrovňou kriminality v štáte. Vážené dámy, vážení páni, konštatujem, že Policajný zbor musel aj v roku 2003 značnú časť energie vynakladať na hľadanie optimálnych, ekonomicky nenáročných riešení, čo mu sťažovalo boj s kriminalitou. Sebareflexiou sa mu darilo prekonávať ťažkosti a pokračovať v nastúpenom trende v boji s kriminalitou. Metódu dočasného, provizórneho riešenia problémov však nie je možné využívať dlhodobo. Na záver vás chcem ubezpečiť, že snahou Policajného zboru je aj v tomto roku zúročiť výsledky, ktoré boli dosiahnuté v boji s kriminalitou za rok 2003. Považujem za samozrejmé, že Policajný zbor okrem medzinárodnej policajnej spolupráce a boja s organizovaným zločinom bude svoju činnosť zameriavať aj na riešenie menej závažnej trestnej činnosti, s ktorou sa stretávajú občania a ktorá je mienkotvorným faktorom hodnotenia jeho práce. Chcem vysloviť presvedčenie, že aj tento rok bude úspešný a za podpory zákonodarného zboru a ostatných štátnych orgánov bude možné o rok konštatovať, že bezpečnostná situácia v Slovenskej republike je stabilizovaná a naši občania majú vyšší pocit bezpečnosti. Ďakujem za pozornosť.